Polisieman wat glo verkrag wéér vas ná hy borgtog kryArgieffoto: SAPD ŉ Polisiekaptein van die Vrystaat wat op borgtog vrygelaat is nadat hy op aanklag van verkragting in hegtenis geneem is, is weer agter tralies nadat hy glo twee vroue verkrag en ŉ minderjarige seksueel aangerand het. Die beampte, wat vir die eenheid vir gesinsgeweld, kinderbeskerming en seksuele misdrywe gewerk het, moet op 16 November weer in die Frankfort-landdroshof verskyn. Die beampte was by die Mafube-polisiestasie gevestig. Hy is die eerste keer op 22 September deur die onafhanklike polisieondersoekdirektoraat (Opod) in hegtenis geneem op aanklagte van verkragting. Hy is op 25 September op borgtog vrygelaat. Ndileka Cola, Opod-woordvoerder, het gesê die beampte is op 28 Oktober weer in hegtenis geneem vir die beweerde verkragting van twee vroue en die seksuele aanranding van ŉ 11-jarige meisie. Die vroue en meisie was glo die slagoffers van verkragting en seksuele aanranding en die betrokke beampte het hul sake ondersoek toe hy hulle glo ook verkrag en seksueel aangerand het. Die beampte word onder meer van uitbuiting, korrupsie, seksuele gereedmaking, seksuele aanranding, bedrog en vervalsing aangekla. Die beampte het bedank nadat ŉ brief met die voorneme om hom te skors aan hom beteken is.